《读陶诗作》
宋代·林宪

吾观渊明诗，了不在言赋。
有如太和气，周行不停驻。
时与春为风，融夷物华布。
而未见用力，万物向荣处。
时与秋为月，浩然无点注。
江山滋清绝，宇宙靡纤污。
乃知渊时诗，本不在诗故。
邂逅吐所有，气象随所遇。
乞食不为拙，华轩不为慕。
归来不为高，折腰不为沮。
羲皇平步超，无怀贞雅素。
简澹岂能尽，学者漫驰步。
独有无弦琴，明明一斑露。